A Bizottság 815/2004/EK rendelete

(2004. április 29.)

a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz történő csatlakozása következtében a 174/1999/EK rendelet értelmében a tej és tejtermékek kivitele tekintetében átmeneti intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 41. cikke első bekezdésére,

mivel:

(1) A tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendelet [1] 1. cikkének (4) bekezdése előírja, hogy a visszatérítés nyújtása érdekében a termékeknek meg kell felelniük a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EK tanácsi irányelvben [2] meghatározott követelményeknek. Nevezetesen a termékeket engedélyezett létesítményben kell gyártani, és azoknak meg kell felelniük az említett irányelv C. melléklete IV. fejezetének A. szakaszában meghatározott állat-egészségügyi jelölésre vonatkozó követelményeknek.

(2) A Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában (a továbbiakban: az új tagállamok) előállított egyes állati eredetű termékek forgalmazására vonatkozó átmeneti intézkedések megállapításáról szóló, 2004. március 19-i 2004/280/EK bizottsági határozat [3] átmeneti intézkedéseket állapít meg az új tagállamok létező rendszereiről a közösségi állat-egészségügyi jogszabályok alkalmazásából eredő rendszerre történő átmenet megkönnyítése érdekében. Az említett határozat 3. cikke szerint a tagállamok 2004. május 1-je és augusztus 31-e között engedélyezik azoknak a termékeknek a kereskedelmét, amelyek az új tagállamokban olyan létesítményekben készülnek, amelyek részére a csatlakozást megelőzően engedélyezték a tejtermékek Közösségbe történő kivitelét, feltéve, hogy ezek a termékek rendelkeznek az érintett létesítményeknek a Közösségbe történő kivitel esetére előírt állat-egészségügyi jelölésével, valamint azokat olyan okmány kísér, amely igazolja, hogy a termékeket a 2004/280/EK határozattal összhangban gyártották.

(3) Indokolt ezért a 174/1999/EK rendelettől eltérni, és úgy rendelkezni, hogy azok a termékek, amelyek megfelelnek a 2004/280/EK határozat 3. cikkének, és amelyek kereskedelmét a 2004. május 1-je és augusztus 31-e közötti időszakra engedélyezik, export-visszatérítésre legyenek jogosultak.

(4) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

A 174/1999/EK rendelet 1. cikkének (4) bekezdésétől eltérve export-visszatérítésre jogosultak azok a termékek, amelyek a csatlakozást megelőzően a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában olyan létesítményekben készültek, amelyek részére a csatlakozást megelőzően engedélyezték a Közösségbe történő kivitelt, és amely termékeknek a Közösségből történő kivitelére a csatlakozás időpontjától 2004. augusztus 31-éig sor kerül, feltéve, hogy a termékek megfelelnek a 2004/280/EK határozat 3. cikkének a) és b) pontjában előírt követelményeknek.

A határozat 3. cikkének b) pontjában említett dokumentum a 92/46/EGK irányelv 5. cikkének (8) bekezdésében meghatározott dokumentum.

2. cikk

Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

Ez a rendelet azokra a kiviteli nyilatkozatokra alkalmazandó, amelyeket az e rendelet hatálybalépése és 2004. augusztus 31-e között fogadnak el.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

Franz Fischler

a Bizottság tagja

[1] HL L 20., 1999.1.27., 8. o. A legutóbb a 606/2004/EK rendelettel (HL L 97., 2004.4.1., 40. o.) módosított rendelet.

[2] HL L 268., 1992.9.14., 1. o. A legutóbb a 806/2003/EK rendelettel (HL L 122., 2003.5.16., 1. o.) módosított irányelv.

[3] HL L 87., 2004.3.25., 60. o.

--------------------------------------------------